טיוטת חוק

1. שם החוק המוצע: חוק שעות עבודה ומנוחה (תיקון מס'...), התשע"ז-2017.
2. מטרת החוק המוצע והצורך בו: מטרת החוק המוצע לתת עיגון במסגרת חוק שעות עבודה ומנוחה, התשי"א-1951 (להלן – החוק או חוק שעות עבודה ומנוחה) לחלק מההסכמות אליהן הגיעו הסתדרות העובדים הכללית החדשה ונשיאות הארגונים העסקיים במסגרת ההסכם הקיבוצי שנחתם בין הצדדים ביום 29 במרץ 2017 (להלן – ההסכם הקיבוצי או ההסכם הקיבוצי לקיצור שבוע עבודה). במסגרת זו, להחליף את העילה הנורמטיבית הקיימת כיום למתן היתר להעסקה שעות נוספות לפי חוק שעות עבודה ומנוחה, התשי"א-1951 (להלן – החוק) השעונה על ההכרזה על מצב החירום הניתנת לפי סעיף 38 לחוק-יסוד: הממשלה תוך הוספת עילות חלופיות למתן היתר להעסקת עובדים בשעות נוספות.
3. עיקרי החוק המוצע:

**כללי**

במסגרת ההסכם הקיבוצי לקיצור שבוע עבודה במשק, נקבע בסעיף 4 לחוק כי מוסכם שתותר עבודת לילה "בהיקף מצטבר של 7 ימים תוך תקופה של 14 ימים".

עוד נקבע בסעיף 4 להסכם הקיבוצי כי מוסכם שתותר מכסת שעות נוספות כך שיום העבודה כולל שעות נוספות לא יעלה על 12 שעות ביום, וכי מכסת שעות הנוספות המותרות לשבוע לא תעלה על 16 שעות. כמו כן, מכסת השעות הנוספות השבועיות המותרת בשבוע עבודה בו מבוצעת עבודת לילה תהיה הפרש השעות שבין משמרת לילה לבין 12 שעות, במכפלת 5 ימי עבודה בשבוע.

לעניין עבודת הלילה, מאחר שההסדר שאליו הגיעו בהסכמה הצדדים להסכם הקיבוצי אמור לחול על כלל המשק, מוצע לתקן את ההיקף המותר להעסקת עובדים בעבודת לילה במשמרות כמוצע בסעיף 2 לטיוטת החוק, וזאת במקום הפעלת הסמכות הניתנת לשר העבודה, הרווחה והשירותים החברתיים לפי סעיף 23 לחוק.

לעניין מתן היתר להעסקת עובדים בשעות נוספות, הרי שבכוונת הצדדים כי יוחלפו ההיתרים הכלליים החלים על כלל המשק להעסקת עובדים בשעות נוספות (י"פ התשל"ד 553; התשמ"ט, עמ' 3349), וזאת בשים לב לקיצור שבוע העבודה שעוגן במסגרת ההסכם הקיבוצי. ההיתרים הכלליים הקיימים היום ניתנו מכוח סעיף 11(1) לחוק הקובע את מצב החירום החל במשק מכוח הכרזה לפי סעיף 38 לחוק-יסוד הממשלה (להלן – הכרזה על מצב חירום). בהתחשב בצורך לבטל את הזיקה שבין ההכרזה על מצב חירום לבין צורכי המשק שהורגל להעסיק עובדים בשעות נוספות בהתאם להיתרים הכלליים, מוצע לתקן את העילה למתן היתר כללי בשעת חירום וכן להוסיף עילה חדשה למתן היתרים בזמן שלא חלה ההכרזה על מצב חירום.

לסעיף 1 על פי סעיף 6 לחוק, העסקת עובדים בשעות נוספות אסורה אלא אם כן היא מותרת לפי סעיף 10 לחוק או שהותרה לפי סעיף 11 לחוק. מוצע לתקן את סעיף 11 לחוק שעות עבודה ומנוחה, הקובע את העילות שבגינן ניתן להתיר העסקת עובדים בשעות נוספות, כך שבמקום העילה למתן היתר שעניינה ההכרזה על מצב חירום, יהוו עילה למתן היתר להעסקת עובדים בשעות נוספות מצבי חירום כגון הכרזה על מצב מיוחד בעורף מכוח חוק ההתגוננות האזרחית, התשי"א-1951, הכרזה על אירוע אסון המוני המוכרז מכוח סעיף 90א לפקודת המשטרה, ובעת גיוס כוחות מילואים מורחב כמשמעותו בסעיף 8 לחוק שירות מילואים, התשס"ח-2008. בנוסף מוצע להבהיר כי ניתן לתת את ההיתרים כאמור במידה בצורכי המשק מחייבים זאת, וכן כי ניתן לתת היתר כאמור, לא רק בשטח בו מוחל ההכרזה מכוח החוקים האמורים.

כמו כן, ומאחר שהעילות הקיימות בחוק למתן היתר לשעות נוספות נקבעו על פי ענף עבודה או סוג עבודה, מוצע להוסיף עילה חדשה אשר תאפשר גם בתקופת רגיעה להתיר העסקת עובדים בשעות נוספות על כלל המשק. היתר כאמור יינתן בהתחשב בצורכי הכלכלה והמשק, בסוג העבודה או ענף העבודה או המפעל עליהם יחול ההיתר ובטובת העובד. במידה שנשקל על ידי השר לתת מכוח עילה זו היתר כללי וארגון העובדים המייצג את מספר הגדול של עובדים במדינה או בענף עבודה, לפי העניין, וכן ארגוני מעבידים שהם ארציים ויציגים נתנו המלצה לשר בדבר מתן ההיתר, על השר לשקול המלצת הארגונים בטרם מתן היתר כללי.

בכך יישמר האיזון הקיים היום בחוק בקשר להעסקת עובדים בשעות נוספות מבלי להיזקק לעילת ההכרזה על שעת החירום.

לסעיף 2 מוצע לתקן את סעיף 22 לחוק ולקבוע כי במקום עבודה שבו עובדים במשמרות לא יועסק עובד בעבודת לילה יותר משבוע אחד בתוך שבועיים במקום ההסדר הקיים היום הקבוע כי לא יועסק עובד כאמור יותר משבוע אחד בתוך שלושה שבועות. לפי פרשנות הסעיף המקובלת, המשמעות היא שניתן להעסיק עובדים שבעה ימים במצטבר תוך תקופה של 14 ימים. בכך יש הגמשה ברגולציה הקיימת היום בעניין עבודת לילה במשמרות.

לסעיף 3 מוצע כי תחילת החוק תהיה ביום שבו היתר כללי להעסקת עובדים בשעות נוספות יחליף את ההיתרים הקיימים להעסקת עובדים בשעות נוספות.

1. השפעת החוק המוצע על החוק הקיים: ראה נוסף הצעת החוק.
2. השפעת החוק המוצע על תקציב המדינה וההיבט המינהלי: לחוק המוצע אין השפעות תקציביות, מי שהוא לא מבטל את היתר העסקת עובדים בשעות נוספות כל עוד אין הסדר אחר שיחליף את ההיתרים הקיימים היום להעסקת עובדים על כלל המשק.
3. המשנה ליועץ המשפטי (ציבורי חוקתי) סומך ידו על הצעת החוק; אגף התקציבים אינו מתנגד לקידום הצעת החוק – הוא מעיר כי כל ביצוע של שינוי בעל השלכות תקציביות יהיה בכפוף לסעיף 40א לחוק יסודות התקציב, התשמ"ה-1985.
4. להלן נוסח החוק המוצע:

חוק שעות עבודה ומנוחה (תיקון מס'...), התשע"ז-2017

|  |  |  |
| --- | --- | --- |
| תיקון סעיף 11 |  | בחוק שעות עבודה ומנוחה, התשי"א-1951[[1]](#footnote-1) (להלן – החוק העיקרי), בסעיף 11 - |
|  |  | 1. בפסקה (1), המילים "הכרזה לפי סעיף 9(א) לפקודת סדרי השלטון והמשפט, התש"ח-1948" – יימחקו ובסופה יבוא "ובלבד שמצב המשק בחירום מצריך זאת, בפסקה זו, "מצב של חירום" – אחד מאלה:
 |
|  |  |  | 1. הכרזה על מצב מיוחד בעורף לפי סעיף 9ג לחוק ההתגוננות האזרחית, התשי"א-1951[[2]](#footnote-2);
 |
|  |  |  | 1. צו הקורא ליוצאי צבא להתייצב לשירות מילואים לפי סעיף 8 לחוק שירות המילואים, התשס"ח-2008[[3]](#footnote-3);
 |
|  |  |  | 1. הכרזה על אירוע אסון המוני לפי סעיף 90ב לפקודת המשטרה [נוסח חדש], התשל"א-1971[[4]](#footnote-4);"
 |
|  |  | 1. אחרי פסקה (1) יבוא:
 |
|  |  |  | "(1א) תוקפו של היתר לפי פסקה (1) יפקע במועד שבו פקע תוקפו של מצב של חירום שבעקבותיו ניתן ההיתר, או במועד אחר שנקבע בהיתר, לפי המוקדם מביניהם;; |
|  |  |  | (1ב) היתר לפי פסקה (1) יכול שיינתן ביחס למדינה כולה או לגבי חלק ממנה;" |
|  |  | 1. אחרי פסקה (7) יבוא:
 |
|  |  |  | "(8) בהתחשב בצורכי הכלכלה והמשק, בסוג העבודה או ענף העבודה או המפעל עליהם יחול ההיתר ובטובת העובד; השר לא ייתן היתר כללי לפי פסקה זו אלא לאחר ששקל המלצתם של ארגון העובדים המיצג את מספר העובדים הגדול במדינה או בענף עבודה, לפי העניין, ושל ארגוני מעבידים ארציים יציגים אשר לדעת השר נוגעים בעניין, ככל שניתנו". |
| תיקון סעיף 22 |  | בסעיף 22 לחוק העיקרי במקום "שלושה שבועות" יבוא "שבועיים". |
| תחילה | 3. | תחילתו של סעיף 11(1) לחוק העיקרי, כנוסחו בסעיף 1 לחוק זה, ביום שבו יתן השר היתר כללי להעסקת עובדים בשעות נוספות אשר יחליף את ההיתרים הכלליים שניתנו ביום כב בכסלו התשל"ד (17 בדצמבר 1973)[[5]](#footnote-5) וביום כ"ה באייר התשמ"ט (30 במאי 1989)[[6]](#footnote-6). |

1. ס"ח התשי"א, עמ' 204; התשע"ז, עמ' 597. [↑](#footnote-ref-1)
2. ס"ח התשי"א, עמ' 78 [↑](#footnote-ref-2)
3. ס"ח התשס"ח, עמ' 502 [↑](#footnote-ref-3)
4. דיני מדינת ישראל (נוסח חדש), התשל"א מס' 17, עמ' 390. [↑](#footnote-ref-4)
5. י"פ התשל"ד, עמ' 553 [↑](#footnote-ref-5)
6. י"פ התשמ"ט, עמ' 3349 [↑](#footnote-ref-6)